khistorydata/jeongjo-sjw-relations huggingface dataset:
정조 18년
南公轍以禁衛言啓曰今此景慕宮擧動時集春營入直軍三十名內二十五名除出領赴于訓鍊都監後廂陣矣當夜宮墻外巡邏勢難分排京標下軍二十名添入使之警巡之意敢啓傳曰知道
정조 18년
南公轍以御營廳言啓曰今此景慕宮擧動時東營入直軍三十名內除營直餘皆赴陣矣當夜宮墻外巡邏無以分排出番京標下軍二十名將官率領添入使之警巡之意敢啓傳曰知道
정조 18년
南公轍以御營廳言啓曰今十二月初六日景慕宮擧動時依傳敎東營新營入直軍各三十名內除營直五名餘皆除出該入直將官領赴于訓鍊都監後廂陣而東營入直軍則待標信擧行解嚴後各還本處入直之意敢啓傳曰知道
정조 18년
大提學徐有臣疏曰伏以臣危懇再瀆聖聽愈邈不似職名尙此虛縻有若毫髮近似一分可堪而猶且應文備數循例飾讓者臣於是撫躬慙痛達宵徊徨如窮人無所歸也夫文衡之重邱山而千勻臣之薄劣蚊蝱而僬僥文風頹靡臣何能振激而丕變之士習渝弊臣何能鎭靖而導誨之鄰邦交好在於辭命而臣之拙手無足以潤色修飾矣科試考選係於藻識而臣之肉眼無足以鑑別姸媸矣此不待臣言之畢而人皆知其決不可辦臣何敢貪戀榮籠厭然代斵上誤國家之重事下取四方之譏議也哉器盈則溢福過則災臣於通籍之初未過數年而歷遍淸華凌躐無漸神厭人忌陷于坑穽門戶之覆如隔薄紙倘微我聖上天地於臣父母於臣拔之九死被以再造則此身之糜碎已久矣臣以此益知盈虧之理必無幸矣迺以傷弓之魂更叨濫竽之寵遑遑驚懼將不知何樣倚伏無門而至心口相語神精忽忽歷數日而不能定也噫言其材則無足取也言其情則絶可哀也抱此窮阨悲苦之衷而徒懷嚴畏不思所以疾聲而長號則是迺自阻於仁覆之天也臣不敢爲也臣昔在先朝誤玷湖堂末選敢引臣曾祖文孝公臣宗泰故事仰暴血懇獲蒙先大王矜許之恩臣感戴洪私沒世銘佩今臣所叨尤非前日比也前旣得遂其微諒而今反冒承於先臣必辭之地則是未免爲前後兩截之人也臣不敢爲也伏乞聖明曲察肝血哀之憐之亟命收還臣大提學除旨回授文望可堪之人以幸國事以安微分千萬至祝臣無任云云答曰省疏具悉卿其勿辭行公
정조 18년
甲寅十二月初六日辰時上御誠正閣左承旨入侍時行左承旨沈晉賢假注書曺錫中記注官承膺祚記事官吳泰曾以次進伏訖上曰禮房承旨時原任大臣入侍賤臣承命出傳禮房承旨李晩秀領中樞府事蔡濟恭領議政洪樂性行判中樞府事金憙左議政金履素右議政李秉模以次進伏訖樂性曰日氣甚寒聖體若何上曰一樣矣樂性曰王大妃殿氣候何如上曰一樣矣樂性曰惠慶宮氣候何如上曰一樣矣上曰今見右相愼節差可至於登筵誠爲多幸矣上曰今日之擧何爲也予之言已約而盡矣前冬之批至日之諭可以諒予心而誠意未孚致有今日之擧張大爲說有若應請者然凡事或不無迫於群請有所勉從處而此事是豈勉從之事乎卿等亦知予之必不聽而猶且如此豈不慨然我朝無封禪之法揄揚之擧卽此上號一節則此已非輕先議到者而況賓啓體重無乍始旋停之道自肅廟朝以後其例然矣朝廷不量此等體面始此必不成之事將何以了當耶予苟有一毫欲受之心則必不言乍始旋停之非古例矣予之爲此言必欲使卿等不爲無益之擧而早卽止之也今則一番啓辭亦不足謂旣始矣若至再啓三啓則卿等無遽撤之道承史則當令不受體貌當如何殿宮議號之所重何如而亦當不酬接卿等其諒此亟止之樂性曰臣等知殿下謙挹之心故臨御卄載曾不以一言仰請而明年何年殿宮之吉慶稠疊臣民之頌祝擧切屬千一之嘉會啓億萬之洪休臣等區區之情是豈可已而已者耶今承聖敎莫非臣等不能感回之罪而臣等之請卽百僚之請百僚之請卽擧國臣民所共祝之願也何敢因聖敎而止之乎上曰領府事不須更問昨年圖眞也有所酬酢罄盡予懷庶可諒之矣濟恭曰今時則異於他時臣等今日之擧只出至誠而已更無他語矣履素曰我殿下聖德神功朝啓略有仰陳者矣以屢年顒祝之心今時亦云晩矣殿宮儀禮至於未能酬接之敎臣等今日之請亦謂如是然後可以怡悅慈心矣昨冬之乍始旋止莫非臣等不誠之罪而今又如昨冬之爲則後之論者雖仰殿下撝謙之德而謂臣等將如何於情於禮不得請則不敢止矣憙秉模曰前後批諭臣非不知殿下之至意而臣等之爲此擧豈獨爲好會而然哉旣是不得請則不可已之事且當此時可以怡悅慈心者亦惟在此我聖上養志之道無過於此擧則惟願亟從輿情以光聖孝矣上曰爲臣盡臣道爲子盡子道盡字之義卿等須思之諒予至意則決無勉從之理與其屢啓不得請而止之曷若早卽止之無損國體予言當不再卿其任自爲之濟恭曰君臣猶父子聖敎旣至此在臣等道理固當仰體而以擧國同情之請只思感回之心而已若或自上有過中之擧則豈不萬萬抑塞乎上曰止之則都無事矣殿宮儀禮之猶不酬接云者亦從淺近處爲言卿其知之且儀禮之直請本無古例觀於庚申已例可知襲於近例或有自初直請之擧事有涉如何庭籲前則不可輕先爲之矣命書傳敎曰如是違牌而雖今日得諾於殿宮則議號之擧孰當擧行揆以事體道理不當如是大提學徐有臣爲先從重推考更爲牌招違牌勿捧傳旨牌去來各別嚴飭仍命退諸臣以次退出
정조 18년
甲寅十二月初六日午時景慕宮展拜入侍時行都承旨沈煥之行左承旨沈晉賢右承旨李晩秀左副承旨洪仁浩右副承旨金啓洛同副承旨李儒慶假注書曺錫中柳遠鳴記注官承膺祚記事官吳泰曾檢校提學徐有防檢校直提學徐鼎修金載瓚檢校直閣尹行恁南公轍以次隨駕上具翼善冠衮龍袍乘輿出交泰門由永淸門明政門弘化門駕至館峴上敎儒慶曰訓將尙不待今後廂隨駕與否知入可也儒慶承命出傳還奏曰訓將已爲隨駕矣駕至觀旂橋下輦所降輿步過乘輿入宮大門詣東神門外降輿入齋殿少頃就板位行再拜禮仍詣廟內奉審訖還御齋殿命書傳敎曰政院擧行極爲稽滯一竝遞差又命書傳敎曰有詢問者大臣二品以上三司文蔭武百官皆令來待齋殿門外上曰多有擧行吏曹參議仍任前承旨李晩秀仍任出榻敎上曰承旨前望單子入之待下批牌招察任出榻敎上曰大臣以下文蔭武勿論時任前銜皆令來待而前銜則令京兆堂上一一知委使之卽爲來待後以奏則當有下敎矣命晩秀書傳敎曰今日詢問之擧非文字頒示者昨冬賓啓後今年至日請對時有筵敎自可聞知廣詢百僚欲聞將美之言更將今筵下敎入侍承宣傳于入庭百官收議以啓又命以口傳下敎往傳曰明年何年歲除不遠如逢明年此時予心當如何昨年筵敎至日筵敎予意已略言之大臣卿宰庶幾諦悉而筵敎異於傳敎在庭百僚未必遍聞而洞曉今予來此齋殿特諭大小臣僚者予意尤有所在矣蓋予之情事不忍言亦不忍不言前後筵敎大意卽莫重典禮則以義制禮不敢議到下此一等可以盡予之誠者容有闊狹故以顯冊之旣上又上爲一分揄揚之方而至於今日諸臣所請則必欲固拒以寓靡逮莫及之痛斷斷此心非出撝謙也諸臣聞此敎而不爲將順則可謂有臣分乎有人心乎殿宮揚徽之典閟宮追上之禮此年此請不容一日暫緩而諸臣若以關於寡躬之事强聒不止則莫重議號亦將不得酬應矣國朝故事請號賓啓元無旣始旋停之例故以不重不威之意今日特諭於諸臣者蓋欲聞將順之言上自大臣下至文蔭武庶僚末職各令獻議以聞此非高聲洞諭之事每品各一員進於大臣之前大臣以此下敎辭意詳細布告以爲次次承聆無有一人不聞不知之後收議可也諸臣獻議訖又敎晩秀曰承旨又往諭于大臣曰以重其事之議有齊會百僚各令獻議之擧矣諸議中亦不無一二參差之論而此則元不足有無今日動駕予意已有堅定仰稟殿宮慈敎亦以予之所執爲可諸臣若將順則閟宮上號明日當議定應參諸臣亦當牌招擧行不然則勿論一旬一月與一年將順前勢不可回鑾諸臣知悉百官則先爲退去大臣以下亦爲退去只承旨一人留閤外侍衛亦令權退可也時原任大臣閣臣藥房都提調提調諸承旨三司諸臣請對以司謁下敎曰此啓辭還給諸凡公事如巡監軍望亦竝勿入之命書傳敎曰動駕當經宿該房知悉諸大臣皆伏閤外又下敎曰俄已下敎予意堅定矣卽爲退去又下敎曰予方坐於寒殿膈氣又將如期而發矣大臣若能體國豈如是强聒乎又下敎曰更鼓已三下而宮門尙未下鑰此何等肅敬之地而諸臣尙不退去耶又下敎曰御藥所用及藥房所屬竝出送宮門外又下敎曰縷縷下敎而諸大臣一不仰對何也承旨問奏可也樂性等對曰前後惻怛之聖意臣等亦豈不仰認而今日臣等所請卽天理人情之所不容已雖伏承縷縷下敎實無將順之望且況當此嚴寒移次經宿尤不勝萬萬焦迫亟命回鑾方此顒祝又下敎曰經宿於此豈是爭執之事苟欲有請亦有明日何必徹夜守閤使予不得暫休乎大臣事萬萬慨然卽爲退出樂性等退出上曰今日擧動時百官隨駕置之壯勇大將率入直京鄕軍爲先廂訓將率各營入直外營軍爲後廂留營留陣置之挾輦軍六十名以金虎門軍餉色軍爲之侍衛及禁軍只入直擧行出榻敎上曰內門路以永淸門爲之出榻敎諸臣權退
정조 18년
行都承旨沈煥之坐行左承旨洪義榮坐直右承旨李晩秀內閣直左副承旨李相璜坐右副承旨蔡弘遠坐同副承旨南公轍坐直注書鄭文始病一員未差假注書曺錫中仕柳遠鳴仕直事變假注書柳台佐仕
정조 18년
沈煥之啓曰王大妃殿惠慶宮問安何承旨進去乎敢稟傳曰左承旨進去
정조 18년
副提學前望單子入之趙尙鎭落點
정조 18년
吏曹景慕宮追上尊號都監都提調蔡濟恭
정조 18년
南公轍以景慕宮追上尊號都監都提調意啓曰竹冊文製述官書寫官及樂章文製述官玉印篆文書寫官實預差別單書入之意敢啓傳曰知道
정조 18년
景慕宮追上尊號都監竹冊文製述官大提學徐有臣預差弘文提學具庠書寫官行副司直徐有防預差行副司直趙宗鉉樂章文製述官藝文提學李秉鼎預差工曹判書徐鼎修玉印篆文書寫官行副司直尹師國預差刑曹判書李在學
정조 18년
南公轍以景慕宮追上尊號都監都提調意啓曰本都監都廳郞廳前校理權坪副司果丁若鏞差下使之察任何如傳曰允
정조 18년
南公轍以景慕宮追上尊號都監都提調意啓曰本都監郞廳戶曹正郞鄭東敎禮曹佐郞金乃默工曹佐郞徐季修前郡守沈逵前府使曺翬振前主簿韓百源差下使之察任何如傳曰允
정조 18년
南公轍以景慕宮追上尊號都監都提調意啓曰本都監闕內待令郞廳以入直武臣兼宣傳官輪回察任何如傳曰允
정조 18년
南公轍以景慕宮追上尊號都監都提調意啓曰本都監監造官六員差出別單書入之意敢啓傳曰知道
정조 18년
景慕宮追上尊號都監監造官義盈庫奉事李柱溟禁府都事權太應東部都事金相穆濟用奉事權思浩前奉事禹成謨副司勇朴宗羽
정조 18년
南公轍以禁衛營言啓曰今十二月初六日景慕宮擧動時依兵曹節目斥候六處哨官六員京標下軍二十四名嚴飭定送率領把守而還宮後依例撤罷之意敢啓傳曰知道
정조 18년
南公轍以兵曹言啓曰依下敎隨駕禁軍及駕後禁軍內吹兼內吹近仗軍士標下軍兵等處設粥以饋之意敢啓傳曰知道
정조 18년
南公轍以壯勇營言啓曰依下敎本營隨駕將校軍兵等處設粥分饋之意敢啓傳曰知道
정조 18년
南公轍以訓鍊都監言啓曰依下敎隨駕將校軍兵等處饋粥之意敢啓傳曰知道
정조 18년
南公轍以禁衛營言啓曰依下敎隨駕赴陣將校軍兵等處設粥分饋之意敢啓傳曰知道
정조 18년
南公轍以御營廳言啓曰依下敎駕前別抄及赴陣軍兵等處設粥分饋之意敢啓傳曰知道
정조 18년
傳于南公轍曰大臣去就不以報來亦不狀聞當該道臣及府尹推考後勿如是之意下諭
정조 18년
甲寅十二月初七日辰時上御景慕宮齋殿入侍時行都承旨趙尙鎭行左承旨洪義榮右承旨李晩秀左副承旨李相璜右副承旨蔡弘遠同副承旨南公轍假注書曺錫中柳遠鳴記注官承膺祚記事官吳泰曾檢校提學徐有防檢校直提學徐鼎修金載瓚檢校直閣尹行恁以次侍立上敎公轍曰承旨以筵敎往傳於時原任大臣曰予意之堅定昨已下敎今則閟宮定號事關莫重諸臣將順然後可以卽日擧行上下相持徒損國體卽爲回奏公轍承命傳于大臣樂性濟恭曰臣等誠意淺薄終未能仰格天心屢承下敎此莫非臣等之罪臣等之所以仰請者蓋欲有光於聖躬也而反爲貽惱之歸寒殿經宿至有膈氣如期之敎臣罪至此尤萬萬矣將順二字以滿庭齊籲之誠固所不敢仰陳者而閟宮上號旣一時爲急且承縷縷下敎亦不敢一味煩瀆一向相持以致回鑾之或遲矣履素憙秉模曰領相旣以不敢煩瀆仰奏臣等無以齊聲力請而區區迷見則實無異於前日矣公轍回奏上命晩秀書傳敎曰昨於詢問百官也十五收議之能有參差之論者可見人心之亦如我心今則大臣以下亦皆將順依初下敎景慕宮上尊號今日議定後行展拜禮仍行百官上箋之禮以此分付又命書傳敎曰時原任大臣閣臣大提學兩館提學吏戶禮判入侍賤臣承命出傳與領議政洪藥性領府事蔡濟恭左議政金履素判府事金憙右議政李秉模檢校提學徐有防檢校直提學徐鼎修金載瓚檢校直閣尹行恁大提學徐有臣弘文提學具庠藝文提學李秉鼎吏曹判書李致中戶曹判書沈頤之禮曹判書閔鍾顯偕入進伏樂性等曰冒寒動駕齋殿經宿聖體若何上曰一樣矣上曰收議之擧非欲爲知群情也只爲重其事也況有一二將順者乎今則本宮追上尊號議禮應參諸臣皆命招陳賀等節磨鍊以入而國朝已例徽號用四字尊號用八字今番用追上尊號之例以八字議定可也樂性等曰賓啓之遽撤雖緣聖敎之惻怛懇至感及豚魚不得不奉承而群情之齊祝無得以少伸實不勝抑鬱之至第伏念追上之盛禮方擧進箋之賀儀將成此爲萬萬忭賀矣上曰景慕宮尊號議定時時原任大臣館閣堂上九卿六曹參判以上三司長官命招出榻敎鍾顯曰景慕宮追上尊號旣承下敎都監堂郞卽爲差出使之擧行何如上曰依爲之出擧條鍾顯曰今此景慕宮追上尊號吉日以何間推擇乎上曰以正月旬前後擇入可也出擧條上曰文衡及兩文任先爲出去議定徽號以入吏判亦退去都監都提調備望以入而提調亦自銓曹擬入乎都提調薦啓乎致中曰前例多以戶禮工判爲之矣上曰自前隨事輕重不必拘例今番則其在重其事之道以四員都提調薦啓可也上曰景慕宮追上尊號都監堂郞差出出榻敎鍾顯曰今日箋文知製敎例當製進當待文衡之撰出頭辭可以書進而追上尊號時本曹陳賀箋文方物擧行吉日以何間推擇乎上曰姑待更敎可也致中持都提調望單進前晩秀讀奏上以領府事蔡濟恭落點濟恭曰旣有首相臣何敢當此重任樂性曰領府事之言過矣以臣衰朽初無堪承之望而聖批旣下領府事過自推讓不知其當矣濟恭曰唐虞之際皐益相讓此可見一堂風雲濟濟其讓矣上曰予亦思之熟矣領相行必須人扶掖而本宮上號時自多階陛升降之節宮庭不可須人挾扶故所以點下於領府也此非官爵不必過讓矣上曰都監工役當爲幾日頤之曰丁未年首尾爲十四日而今番自外措備之物皆已整待只有工役而已亦似不過旬餘矣上曰待擇日可以議定矣日子必從好好極意推擇可也鍾顯曰閟宮追上尊號日子及殿宮上號日子當分排推擇矣命書傳敎曰今日議號時三司長官當爲備員副提學前望單子入之待下批牌招察任晩秀曰今日展拜時承旨不可不備員而都承旨未差何以爲之乎上曰前都承旨沈煥之姑爲仍任前職牌招先入侍後謝恩可也出擧條濟恭曰都監堂上以四員差出事旣承筵敎矣戶曹判書沈頤之禮曹判書閔鍾顯行副司直李得臣行成均館大司成李家煥竝爲差下使之察任何如上曰依爲之出擧條上曰諸臣竝退出而凡係節次間事善議爲之尊號議定之則卽爲持入事傳於文衡進箋必於午正爲之諸臣退出少頃上又命大臣入侍樂性等進前議定追上尊號隆範熙功開運彰休八字上具冕旒冠絳紗袍步出齋殿門就板位行展拜禮訖還御齋殿樂性等率百官進箋行四拜禮畢上曰隨駕諸臣仍以朝服陪從可也上曰翌日問安勿爲之出榻敎命還宮步出東神門乘輿出宮大門駕至觀旂橋下輦所降輿步過乘輿入弘化門由明政門永淸門交泰門還內諸臣以次退出
정조 18년
行都承旨沈煥之病行左承旨洪義榮坐直右承旨李晩秀內閣直左副承旨李相璜坐右副承旨蔡弘遠坐同副承旨南公轍坐直注書鄭文始病假注書曺錫中仕直柳遠鳴仕事變假注書柳台佐仕
정조 18년
南公轍啓曰大司憲具㢞執義魚錫齡掌令李聖輪洪受浩持平閔師宣李元八呈辭監察茶時之意敢啓傳曰知道
정조 18년
傳于李晩秀曰禮房承旨馳詣受香所奉審摘奸以來
정조 18년
傳于南公轍曰金奉朝賀入侍
정조 18년
李晩秀以景慕宮追上尊號都監都提調意啓曰本都監都廳郞廳監造官時無職名人令該曹口傳付軍職冠帶常仕何如傳曰允
정조 18년
兵曹口傳政事副司果權坪曺翬振沈逵韓百源副同勇禹成謨竝單付
정조 18년
李晩秀以景慕宮追上尊號都監都提調意啓曰本都監各房郞廳監造官分房別單書入之意敢啓傳曰知道
정조 18년
傳于李晩秀曰今十二月初八日水原府內儒生應製詩三上幼學鄭世豐奉膳米一石白曆一件黃曆一件中曆一件賦三下一生員趙萬大三下幼學閔膺圭草三下幼學閔昌億林勉喆詩草三下幼學洪天浩嚴戴各奉膳米五斗黃曆一件中曆一件賦次上幼學鄭鈺朴宗鈺申光任詩次上幼學洪始瀅各奉膳米三斗白曆一件表草次上進士任希季幼學任鼎常任百謙任益常沈日魯賦草次上幼學洪明漢趙雲圭沈東潤沈晉浩生員崔之聖幼學柳徽柳聖儀兪仲煥具允豐洪東韺申勖林忠鎭詩草次上幼學任百豐曺錫周任百觀洪履翼各奉膳米二斗白曆一件賜給
정조 18년
傳于李晩秀曰今十二月初八日水原府內儒生臈等較藝賦三中一生員李弘謙給大科初試二分三中二幼學沈日魯給小科初試二分三下一幼學柳聖儀三下黃明漢尹絖生員崔之聖草三下幼學洪始瀅次上幼學李師淳李龍鎭以上皆有初試矣賞典勿論二儒雖無初試等紙亦爲勿論
정조 18년
傳于李晩秀曰水原府內儒生各朔居首以臈等更試次未及頒賞人二月朔居首幼學黃明漢七月朔賦居首幼學李龍鎭詩居首幼學洪始瀅八月朔詩居首生員李弘謙賦居首幼學柳聖儀九月朔賦居首生員崔之聖詩居首幼學李師淳十一月朔賦居首幼學尹絖更試賦居首幼學沈日魯各朱書百選一件賜給
정조 18년
以京畿監司徐龍輔狀啓南陽沙工林潛昌極活人命論賞一款令該曹稟處事傳于南公轍曰何待回啓卽爲成送敎旨
정조 18년
以慶尙道慰諭使李益運狀啓柒谷府使柳鎭爀金海府使鄭東愼爲先罷黜其罪狀令攸司稟處陜川郡守黃運祚一體罷黜事傳于南公轍曰令該曹口傳各別擇差待下批給馬下送
정조 18년
吏曹口傳政事以任聖尹爲金海府使崔孝達爲柒谷府使金履九爲陜川郡守
정조 18년
南公轍以都摠府言啓曰今日入直內三廳武兼禁軍及軍兵等當爲中日習射而國忌齋戒相値不得爲之之意敢啓傳曰知道
정조 18년
禁府啓目粘連康命吉前任朔寧郡守時及富平府使時不法諸條行査本道爲是加厄兩度査啓觀之身爲守宰不思圖報曾於朔寧恣行不法火稅增摠民多怨謗板鼎添載沙格失利官需米之高價發賣會減穀之給帖加徵已極駭然兺不喩及移富平愈肆黷貨儲置法意本自嚴重而恣意攛挪執錢代米以官需而換充災給俵給民命所係而專不致察肆然濫報使冊客而容奸數百金之馱送旣犯公貨之擅貸色落穀之不禁罪著捧糴之濫觴諸般罪犯俱係難貸究厥所爲殊極痛駭以此照律爲白乎旀所謂冊房人康命聃不可置而不論本是計士令刑曹嚴勘何如判付啓渠罪可勝言哉渠若善爲豈至於此朔寧之犯旣發富平之事又出可謂無往非罪然諸般罪犯細究其故別無法外白地之斂於民者此則容易可恕之端兺除良災結一事渠果手犯則死有餘罪焉逭當律而吏供旣欠別白官決亦無眞贓勿論如此如彼如渠者不能善爲之罪決不可以事端之白脫尋常歇勘從重勘律以聞爲有矣進御茶飮有詢問者爲先保放待草記照律配爲旀康命聃事段渠可足責莫非命吉之不能察飭而然移送盤覈近於屑越置之爲良如敎
정조 18년
南公轍以義禁府言啓曰康命吉金履容以草記照律事命下矣康命吉判付內渠罪可勝言哉渠若善爲豈至於此朔寧之犯旣發富平之事又出可謂無往非罪然諸般罪犯細究其故別無法外白地之斂於民者此則容爲可恕之端災結一事渠果手犯則死有餘罪焉逭當律而吏供旣欠別白官決亦無眞贓無論如此如彼如渠者不能善爲之罪決不可以事端之白脫尋常歇勘從重勘律罪金履容本府議啓內簸餘燒燼計出防奸雖涉輕率不足苛論而拯米錢之不卽上納致使吏售其奸至欲以租代捧則料販之目實所難免捧還時廢却石分以斗分給取其剩餘添補公下移充吏逋名色不正區處乖當勅需米之擅分於吏屬以倉穀而換充者俱係法外拯穀多少衆目所覩而只憑廉聞不辨虛實加斂船人橫徵民間究厥情狀節節痛駭以此照律罪取考律文則大明律受贓條有曰若將物貨散與部民多取價利者竝計餘利準不枉法論一百二十貫之上罪止杖一百流三千里那移出納條有曰凡各衙門收支錢兩等物監臨主守不正收正支那移出納還充官用者準監守自盜論罪止杖一百流三千里多收稅糧斛面條有曰凡各倉收受稅糧多收斛面者坐贓論罪止杖一百名例有曰二罪以上俱發以重者論罪各等者從一科斷大典通編推斷條有曰犯私罪杖一百以上之罪決杖告身盡行追奪雜令條有曰王府決杖者代以金贖矣康命吉從一科斷杖一百收贖告身盡行追奪平安道嘉山郡流三千里定配金履容從重論杖一百收贖告身盡行追奪平安道泰川縣流三千里定配以判付及議啓內辭意具罪目依例發遣府書吏押送于各其配所何如傳曰允功減區別施行康命吉則雖已考法照律而術業精鍊不可遠地定配以致議藥之相妨以中道更定配所發配可也
정조 18년
南公轍以左邊捕盜廳言啓曰本廳兼從事官李東馝移拜宣傳官職務相妨從事官之任今姑改差何如傳曰允
정조 18년
甲寅十二月初八日辰時上御誠正閣奉朝賀入侍時同副承旨南公轍假注書柳遠鳴記注官金良倜記事官吳泰曾奉朝賀金鍾秀以次進伏訖鍾秀曰聖體若何上曰一樣矣鍾秀曰王大妃殿氣候何如上曰一樣矣鍾秀曰惠慶宮氣候何如上曰一樣矣上曰一自卿謝事以後行路之人皆指以爲平地神仙興儓之論亦皆以捨卿爲朝廷嗟惜云卿亦聞知否鍾秀曰臣近日以來聽瑩轉甚下敎多未諦聽下情不勝惶悶矣昨日上號議定後進箋臣在遠誤聞以陳賀罔夜上來上來之後始爲詳知鄕外傳聞之差爽亦不是異事矣上曰向來事不須更提而頃者宣麻時旣未從容且因卿之耳聾許多下敎必多未及領會矣大抵卿今番海外之行可謂滄浪自取而亦非予送之也卽國人送之也畢竟賜還之後卽許懸車之請者特出大知卿本心之疎率無他必欲全保終始之至意又念卿屢經風霜之餘年且老矣誠恐一朝無幸於南荒瘴癘之地今見精力比前不覺甚衰深爲之喜幸也卿在謫時亦以必死無還知之乎鍾秀曰臣踓無狀仰恃天地父母至慈至仁洞燭臣本情有素何敢以必死知之而精神筋力則日漸銷鑠無復餘地矣上曰卿於行遣之日有知臣罪臣之詩句云信然否此句予聞於閣臣徐鼎修鼎修似聞於其再從兄邁修矣鍾秀曰臣於赴謫時果有此詩而六月初一日蒙赦傳敎中有知彼罪彼之敎此事誠不偶然人有恒言欲爲知己者死於敵以下欲以一死易知己而猶不可得況於君臣之間乎臣之偶然吟詠若有靈應相感者然此雖書之於野史必當傳之爲異事矣上曰昨日展拜議定閟宮上號而仍有會百官收議之擧卿已聞之否其中或有一二將順之論故略及於所下傳敎而昨年緣情制禮之敎卿則必當記有予之所執自來如此矣鍾秀曰尊號自是後世人臣揄揚君德之事三代以前雖以堯舜之聖未嘗有受號之事臣則以非堯舜不陳之意曾論此事不啻縷縷而至於我朝家禮則此是列聖已行之禮且聖敎每以所執爲言此則非自下所敢聞者也臣之議論自前如此矣閟宮上號時玉冊似合禮義而今番亦以竹冊製述官差出云玉竹冊之分別未知創於何時且儀制本意臣亦未及詳考而適有愚見敢此仰達矣上曰卿於何日當還歸而十三日候班欲來參耶鍾秀曰筵退後卽欲還歸而十三日候班則實無自力入來之道矣仍命退諸臣以次退出
정조 18년
行都承旨沈煥之坐行左承旨洪義榮坐右承旨李晩秀內閣直左副承旨李相璜坐直右副承旨蔡弘遠坐直同副承旨南公轍坐注書鄭文始病一員未差假注書曺錫中仕柳遠鳴仕直事變假注書柳台佐仕
정조 18년
傳于沈煥之曰追上都監都提調提調使之來待
정조 18년
沈煥之啓曰追上都監都提調蔡濟恭提調沈頤之閔鍾顯李得臣李家煥依下敎來待矣傳曰入侍
정조 18년
議政府領議政洪樂性領中樞府事蔡濟恭議政府左議政金履素行判中樞府事金憙議政府右議政李秉模判中樞府事李命植行司直鄭昌順判敦寧府事李灃知中樞府事李敏輔行司直洪檍趙瑍知中樞府事邊得讓議政府左參贊洪秀輔延豐君李𡊠行副護軍趙圭鎭知敦寧府事李聖圭戶曹判書沈頤之行副司直趙宗鉉兵曹判書具庠議政府右參贊金尙集知中樞府事韓光綮行副司直鄭存中徐有防李秉鼎權尹師國李得臣金載瓚丁範祖吏曹判書李致中禮曹判書閔鍾顯工曹判書徐鼎修刑曹判書李在學漢城府判尹李時秀行副護軍李明運崔東岳李仁康漢城府左尹徐邁修同知中樞府事呂善亨戶曹參判曺允亨水原府留守趙心泰行副司直徐有大金翊休徐命全姜游尹弘烈蔡弘履申大升同知中樞府事李邦榮吏曹參判黃昇源兵曹參判柳誼禮曹參判李集斗刑曹參判趙鎭寬工曹參判金履禧漢城府右尹李鼎運成均館行大司成李家煥開城府留守李冕膺行副司直徐有臣同知敦寧府事權之彦副提學趙尙鎭行副司直洪周萬崔夢嵒洪聖淵李祖源宋鍈李鎭復洪明浩李祖承金魯永閔台爀白師謹鄭煥猷林蓍喆申光履沈晉賢鄭益祚申大顯李漢豐趙武範行副護軍具世勣李性默田文顯吳載徽尹得逵鄭觀采吳毅常訓鍊都正柳孝源吏曹參議韓晩裕戶曹參議洪樂恒禮曹參議金履翼兵曹參議閔昌爀刑曹參議鄭致淳工曹參議李義綱啓曰景慕宮尊號已定賀儀載擧監德益闡於裕後聖孝克彰於光前環海抃聳頌聲泮溢此時殿宮稱慶之禮尤不可一日緩也初六日賓啓之批旣伏承更將群情入奏殿官之敎其翌日又伏承遲待數日之敎臣等嚴不敢煩䀨退伏而顒俟今已再經宿而慈旨彌謙兪音猶靳下情不勝悶鬱之至當此千載難逢之會重擧先庚已行之禮天理人情之所不可已也惟我殿宮豈不體諒於斯而特軫民庶艱食之憂有此沖挹過謙之敎甚盛德也雖然今之民庶尙能洗腆用酒以喜父母之慶其或不能者亦必觖歎焉此彝情之所同然肆惟我殿宮實爲臣民之母也凡厥臣民猶是殿宮之子値此天休滋至慶運無疆之日臣民之心忭祝惟均如其父母之慶也縟儀載擧則群工蹈舞於朝庶民忭躍於野矣盛禮寢行則不特臣等彼八域之黎民赤子亦皆仰鬱而落莫如有所失矣此理昭然不可誣也伏況從前諸路賙賑之時亦不廢宴賀應行之禮先朝之已例則然豈非莫重莫大之盛禮縟典有不可以或闕而遽寢也歟雖以我殿宮撝謙之至苟得念及於擧國民庶之失望觖歎則亦必體念而感動降屈而曲循矣竊伏念殿宮八千之春秋海屋同籌自今伊始於萬斯年無非慶歲而慶日雖使歲勒崇而日上壽可也特是來年異於他年是年是禮最合情文禮所以以時爲大者此也伏望聖上怡愉承歡務積誠意導達臣民企祝之情勉回殿宮謙挹之衷一依昨年所下傳數涓吉擧行俾縟禮亟成群情獲伸焉臣等不勝千萬顆祝之至答曰連日仰請姑未得諾下情豈勝泄鬱更將群請又欲入奏卿等姑爲退去可也
정조 18년
傳于南公轍曰諸臣旣入來明日次對進定於今日只賓廳入來備堂入侍而時原任文任諸人都監堂上留待賓廳其外待下敎詣閤領左相亦爲留待賓廳
정조 18년
南公轍啓曰今日次對兩司當爲進參呈告人員竝卽牌招何如傳曰允
정조 18년
傳于南公轍曰大臣備局堂上引見
정조 18년
大司憲具㢞啓曰請亟寢秋曹罪人柳師文放釋之命仍令王府設鞫嚴問期於得情夬正王法條辭現上答府曰不允
정조 18년
蔡弘遠以宗簿寺提調意啓曰景慕宮追上尊號已定矣卽當紀載於譜略國朝御牒亦當一體修整而在前如此之時或有設廳擧行之例亦或有自本寺修整之例今番則何以爲之乎敢啓傳曰自本寺修整可也
정조 18년
南公轍以備邊司言啓曰卽見全羅監司李書九狀啓則以爲羅州等十九邑鎭乃是尤甚應賑處全州等十邑又是之次中不可不設賑處尤甚之次邑所屬兵營左右水營鎭驛山城牧場等三十六處亦不可不一體設賑外此各邑審察民勢付之本官或分糶或給糧私賑與救急間從便接濟而切急之類勢難遲待春賑無論賑與不賑爲先自各其邑鎭各別賙救賑邑飢口姑未抄報容入穀物亦難預料而若待開賑未免後時私備賑與帖價常賑濟倉等穀限九萬石特爲劃下空名帖量宜成給事竝請令廟堂稟旨分付本道尤甚全在沿邑目下所見雖甚茫然以賑政言之以其漁採之故海邑撤賑每先於他邑次次拔去之數亦多於他邑則容入穀物又可以料量就其所請中限六萬石劃給空名帖旣非通一道設賑則有違法例置之何如傳曰允
정조 18년
南公轍以備邊司言啓曰卽見全羅監司李書九狀啓則以爲濟州牧使李禹鉉牒呈內本島丐乞尤甚之次壯弱六萬九十口磨鍊付還若至歲後斷當絶巡米牟太限一萬二千石劃下之意又爲仰請云而濟州三邑災形民勢別遣幕屬詳探以來則合三邑丐乞尤甚飢口當爲三萬四千一百餘口之次貧民之追後付還者當爲二萬五千一百餘口三邑夏秋穀及移轉穀一萬石別下穀五千石合折米當爲一萬三千餘石飢口中丐乞則自十一月排巡尤甚則自十二月排巡限以明年三月磨鍊則穀物所餘猶近千石若有如干添數則之次戶之分還亦可排比商船之貿穀絡續入去則亦爲從便賴活之道而今以所報觀之其所加請大違始料沿邑慘歉無異島中賑資種糧方議轉輸本道目下事情除前已劃下者外一萬二千石穀物之加劃實無其路莫如就其已劃之穀從長磨鍊別下賑資皮牟五千石待正月先卽入送移轉穀五千石優劃米條陸續輸運則雖不加劃庶可以略綽分排請令廟堂稟旨分付矣沿邑穀之難於加劃雖以前牧使爲島民之心亦旣云然於疏中道臣所論不是過語且於追後入去之穀優劃米邊則雖無加劃之名便有加劃之實依此擧行之意分付而本島民事有不可一日弛心亦令道臣絡續往復於該牧還賑外廣開貿遷之路以爲島陸相資之地而卽見該牧使所報則本島商舶請令三南沿邑勿爲防禁矣前此以此事關飭諸道不啻申嚴則沿邑守令焉敢乃爾當該不飭之三南道臣竝從重推考何如傳曰允望哺之民情不可不念令道伯往復守臣期於量宜如劃之地而待停當以其緣由狀聞事分付可也
정조 18년
甲寅十二月初九日辰時上御誠正閣追上尊號都監都提調提調大臣備局堂上引見入侍時右副承旨蔡弘遠同副承旨南公轍假注書柳遠鳴事變假注書柳台佐記注官金良倜記事官吳泰曾都監都提調蔡濟恭提調沈頤之閔鍾顯李得臣右議政李秉模左參贊洪秀輔延豐君李𡊠行副司直趙宗鉉徐有防吏曹判書李致中工曹判書徐鼎修刑曹判書李在學漢城判尹李時秀水原府留守趙心泰行副司直徐有大申大顯李漢豐刑曹參判趙鎭寬開城府留守李冕膺行大司憲具㢞大司諫朴宗來修撰張至顯以次進伏訖濟恭曰冬令方行日寒頗劇連日勞動之餘聖體若何上曰一樣矣濟恭曰王大妃殿氣候何如上曰一樣矣濟恭曰惠慶宮氣候何如上曰一樣矣濟恭曰玉音似有寒感之候未知若何上曰膈氣間發尙有餘症而賴以日寒之故熱候不至越添矣上曰今日賓廳之會使之差晩入來者卽以及老之意矣卿等待門鑰卽入朝寒甚緊不能寬慮矣濟恭曰天明後始造朝尙云晩矣上曰賓啓今日準請則誠爲萬幸而殿宮撝謙之德一向靳允今日之承諾未可必也濟恭曰此是已承諾之事而一向靳持下情實不勝悶鬱且日前賓啓只緣臣等之誠意淺薄聖敎之下雖不得不乍始旋停而下情之悵觖當如何上曰何必更提此言乎卿之日前收議似未可專以將順謂之也下款以國體何臣分何爲結辭上款之豈不二字還爲無力卿亦未免瞻前而顧後也若有切直之人則必以不受爲當雖陳疏可也而今世果有如此之人乎予則曰八字之不受勝於八萬字矣濟恭曰上號之受在列聖朝已行之典禮而未蒙允兪莫非臣等不誠之罪上曰日前下敎已悉言之且有言外之旨矣濟恭曰閟宮議號之後慈宮亦豈不勉循群情乎上曰來年何年來月何月此時慈心當作何心以是之故雖屢次仰請而尙今靳許方務積誠意期於不日回聽而且爲日稍久則庶可有肯許之望亦以卿等之鎭日齊會似或有勉從之道矣但近日以來寢睡全減諸節不能無損實爲焦悶濟恭曰雖群下之心當此時萬萬欣忭之中仰認慈心之如此矣上曰追上之禮古者用諡號之例不過二字矣以重其事之義自孝廟朝用四字其後用八字今番之用八字亦有字數之稱量者矣至於冊印等節姑未詳定矣昨筵聞大臣所奏玉冊金印於禮爲當云冊之用玉印之用金亦與享禮之瓚鬯佾舞義同卿等之意如何濟恭曰冊用竹冊印用玉印揆之禮意亦未知爲穩當臣意則以玉冊金印擧行恐爲得宜諸堂上今方入侍下詢處之何如上曰都監堂上各陳意見可也頤之曰冊印之或竹或玉誠爲未穩今番則冊用玉冊印用金印恐尤恰當於典禮矣鍾顯曰今番上號時冊之用玉印之用金其在典禮儀文實爲妥當矣得臣曰玉冊金印之當用臣與諸臣所奏無異矣家煥曰竹冊玉印未知爲穩玉冊金印其在典章恐爲妥當矣上曰依爲之出擧條上曰殿宮議號後箋文撰進無如日前之稽滯鍾顯曰今番已先撰成正書以待矣上曰明年正月誕辰展拜時殿宮且將躬詣在予之心亦可寬慰而但內殿廟見之禮自古無可照之例自肅廟朝始行之先正李文成所議則引三代之禮請行廟享時內殿亞獻之儀而此則今非可論且明年慈殿慈宮詣宮與廟見禮亦有大異者凡係儀節必須十分講定然後可合情文卿雖於文跡頒下之前預先博考熟量以爲磨鍊節目之地好矣上曰次對爲之都提調及諸宰當參賓啓者稟事堂上外竝爲出去同參而有司堂上李時秀參次對可也鍾顯曰景慕宮追上尊號時上冊印當以親上磨鍊乎上曰依爲之出擧條鍾顯曰景慕宮上冊印旣以親上磨鍊則親上後當有親祭節次而告由祭則似當前期設行故敢此仰達矣上曰依爲之出擧條上曰賓啓之書入何尙晩也促書以入可也賤臣承命出待畢書還入進伏賓廳請承傳色奉入啓辭上命弘遠書批答曰連日仰請姑未得諾下情豈勝泄鬱更將群請又欲入奏卿等姑爲退去上曰同副先退右承旨入侍秉模曰今日次對別無可稟之事而只有全羅監司李書九濟州牧使李禹鉉狀啓而已矣竝當回啓以奏而海外民情不能的知先使道伯備置數千穀包於沿邑詳知濟民實狀然後可以措置而此非行會先布者矣上曰卽爲回啓而依筵奏從長區劃可也上曰判尹嫺熟廟務聞行會跋辭等事專任好矣秉模曰臣曾在備堂時見此重臣在東藩時狀啓吏文之精校旱有其比備局公事例皆下位堂上擧行而旣有下敎此後則使此重臣專當爲之乎上曰專委之可也上曰詣臺諸臣入來可也台佐承命出與大司憲具㢞大司諫朴宗來偕入進伏㢞曰噫嘻痛矣柳師文之罪可勝誅哉渠以極逆之父惟當畏死縮首恭竢當律之不暇而乃敢偃息城闉延攬人客不小畏縮益肆凶毒一室兩賊同惡相濟詬罵天日之凶言無所不至指斥乘輿之悖語同有紀極傳說狼藉有耳皆聞而至登諫長之疏論致有法曹之捉囚則此其星漢父子凶肚相傳逆節世襲平日怨國懟君之心弸結于中愈往而愈肆者也且其子凶疏之構成也敢曰在家不知其子悖說之噴出也亦是自有所受則此賊父子窮凶情節不可一日容貸於覆載之間也明矣其子星漢旣有府院鞫問之請則其父師文不可不竝施嚴鞫而迺者天網太恢遽下疏放之敎國法之隳壞已無可言而輿情之憤惋去而益激臣謂亟寢秋曹罪人柳師文放釋之命仍令王府設鞫嚴問期於得情夬正王法上曰不允出擧條㢞曰臣姿性魯莽言議巽軟本不合於淸朝耳目之任而前後屢叨憲長未嘗出一言論一事以效一日之責居常愧恧靡所容措月前待罪見職也屢違召命重被大僚之論勘繼以兩司之請削其所聲罪有非尋常糾勘之比以此情勢臺端一步便成鐵限而適値賓啓方始議號當前不敢言私章皇出肅卽者賓對有命冒沒登筵而分義雖已粗伸廉防不容放倒以此情踪其可一刻仍冒於臺次乎請命遞斥臣職上曰揆以情勢宜欲一伸依啓宗來曰今値齋日不得傳啓矣上曰府已傳啓院啓何獨不爲也宗來曰聞之院隷格例如此云矣至顯請罷職宗來曰臣姿稟荒疎言議巽軟淸朝耳目之責固知不堪向嘗一叨諫職不善周旋以致大僚之論勘尙今追思惶慙無地薄勘未幾新除又降自顧僨誤之地斷無仍冒之勢而適當群情顒祝之日不敢言私章皇祗肅而卽者賓對有命冒沒登筵全昧臺格至被儒臣之請罷前後所遭俱是臺職之貽羞以此情勢顧何敢冒據於臺次乎請命遞斥臣職上曰勿辭出擧條晩秀曰大司諫朴宗來傳啓之際以聞於院隷等說爲奏揆以臺體萬萬猥屑不可無警推考何如上曰依爲之出擧條晩秀曰大司諫朴宗來一日再啓煩瀆退待物論何如上曰知道出擧條秉模曰副修撰張至顯請罷諫長之際大失筵奏之體雖緣生疎不可無警責何如上曰依爲之出擧條秉模曰因嶺南慰諭使李益運狀啓金海柒谷陜川三邑守令纔已差代矣取見謄報則三倅之罪或係不法或著昏憒決不可一日仍置慰諭使之馳啓罷黜誠得奉使之體而第念來春賑政專在於停退外還穀之畢捧而見今歲除不遠除却新倅下往時日子則封倉之期更無餘日而所謂已捧之穀亦將幻弄於吏鄕之手論以民事利害必使舊倅磨勘如有停退未準捧之弊則竝與前罪而嚴法痛繩恐合目下事情故敢此仰達矣上曰然則待捧糴後或畢賑當分等處分昨日差代望筒勿施以此分付慰諭使處還朝後使之更爲分等稟啓可也出擧條秉模曰此濟州牧使李禹鉉狀啓也以爲已劃穀一萬石別下賑需五千石本土留儲穀二千八百餘石折米計之則僅爲萬餘石而就其中尤爲最急切者已爲還分去月三巡今月初巡條計除則實在折米不過八千餘石若以前牧使在任時分等民口磨鍊則不足之數殆近三分之二限麥秋十七排巡節略磨鍊雖有折米七千餘石尙有不敷之慮米牟太三色穀限一萬二千石劃下事請令廟堂稟旨分付矣島中民勢非不遑急而道臣論啓亦非懸空之度裨校摘奸自不無依據故加劃一款依道啓置之之意纔已草記此狀啓亦爲置之使之從長排比期於均濟事嚴飭分付何如上曰依草記批答分付可也出擧條致中曰郡守以上次次陞遷例於大政前稟達擧行而今當災歲守令遷移甚可悶尙未敢仰達矣只以內職差擬極涉苟艱尤甚災邑有聲績守令依近例推移陞擬雖値口傳政事時一體擧擬何如上曰依爲之出擧條上敎弘遠曰與左副有嫌避云此是左副之翰林時事耶弘遠曰然矣上曰必多如此之人依洪義榮徐榮輔前例抄錄以入則當有下敎矣仍命退諸臣以次退出
정조 18년
行都承旨沈煥之坐行左承旨洪義榮坐右承旨李晩秀內閣直左副承旨李相璜坐右副承旨蔡弘遠坐直同副承旨李祉永坐直注書鄭文始病一員未差假注書曺錫中仕柳遠鳴仕直事變假注書柳台佐仕
정조 18년
殿座罷後大殿王大妃殿惠慶宮中宮殿內閣政院玉堂藥房口傳問安答曰知道
정조 18년
李晩秀啓曰來十一日輪對日次矣敢稟傳曰後日次待令
정조 18년
李相璜啓曰大司憲未差執義魚錫齡掌令李聖輪洪受浩持平閔師宣李元八呈辭監察茶時之意敢啓傳曰知道
정조 18년
李相璜啓曰大司諫朴宗來引避退待已至經宿尙未處置事甚未安諫院呈告人員竝卽牌招以爲處置之地何如傳曰允
정조 18년
傳于沈煥之曰禮曹判書入侍
정조 18년
領中樞府事蔡濟恭議政府左議政金履素行判中樞府事金憙議政府右議政李秉模判中樞府事李命植行司直鄭昌順判敦寧府事李灃知中樞府事李敏輔行司直洪檍趙瑍知中樞府事邊得讓議政府左參贊洪秀輔延豐君李𡊠行副護軍趙圭鎭知敦寧府事李聖圭戶曹判書沈頤之行副司直趙宗鉉兵曹判書具庠議政府右參贊金尙集知中樞府事韓光綮行副司直鄭在中徐有防李秉鼎權尹師國李得臣金載瓚李敬懋丁範祖吏曹判書李致中禮曹判書閔鍾顯工曹判書徐鼎修刑曹判書李在學漢城判尹李時秀行副護軍李明運李仁康崔東岳漢城府左尹徐邁修同知中樞府事呂善亨戶曹參判曺允亨水原府留守趙心泰行副司直徐有大金翊休徐命全姜游尹弘烈蔡弘履申大升同知中樞府事李邦榮吏曹參判黃昇源兵曹參判柳誼禮曹參判李集斗刑曹參判趙鎭寬工曹參判金履禧漢城府右尹李鼎運成均館行大司成李家煥開城府留守李冕膺行副司直徐有臣同知敦寧府事權之彦副提學趙尙鎭行副司直崔夢嵒洪聖淵李祖源宋鍈李鎭復洪明浩李祖承金魯來閔台爀白師謹鄭煥猷林蓍喆申光履沈晉賢鄭益祚申大顯李漢豐行副護軍具世勣李性默田文顯吳載徽尹得逵鄭觀采吳毅常訓鍊院都正柳孝源吏曹參議韓晩裕戶曹參議洪樂恒禮曹參議金履翼兵曹參議閔昌爀刑曹參議鄭致淳工曹參議李義綱啓曰臣等今日之請是豈可已而不已者哉其禮則應行之彝典其事則已允之成命而特因歲事之失稔以致慈心之軫慮賓啓連徹謙衷莫回入奏殿宮之敎屢日顒俟姑未得諾之批昨朝又下以我殿下受日之誠知年之孝其所以導達勉回伏想靡不用極以我殿宮止慈之德亦豈不感殿下之達孝深愛而只緣臣等忱悃淺薄言辭蕪拙一日二日兪音尙遲實不勝徊徨悶鬱之至猗歟休哉我慈殿慈宮深居壼闈係念黎元以萬品資生之仁軫一物不獲之憂坤厚之德謙光之盛孰不欽誦贊歎而第伏念從前遇慶飾喜之擧未必皆豐登之歲雖以先朝已例言之宴賀之禮或在諸道設賑之時者誠以大慶不可以踰年盛禮不可以淹時也矧今惠澤旁流蠲恤遍及而萬民如在於樂歲泰連方屆祥和普洽而三白已占於有年都監經費自有該司之宿辦豐呈需供初無民力之少煩豈可以一時豐儉之不常有所進退於千載曠有之慶會也哉臣等不敢更援典禮以涉支蔓而請但以目下情禮之不可不許事體之不得不受者復陳之重堂上壽古所艶稱親年回甲人之至樂雖閭巷士庶之微必洗腆設宴而速賓客以娛之祝嘏頒美而朮詩文以侈之況以我殿下出天之孝祝岡之願奉以一國之富養以千乘之尊夙宵摟指政在今日雖搴扶桑之枝以量海屋之籌罄玄圃之玉以鏤揚徽之牒殫江南之稻以爲酒極天下之味以爲羞在聖上報暉之誠猶慊慊若不足今若竝與其當行之典而不賜勉許則將使殿下於何而小展誠禮乎此其不可不許者一也顧今敷錫之化衣被八域慈覆之澤涵育群生七萬餘扶杖之老四百州比屋之民莫不翹首跂足待日如年曰明年國家初有之慶也庶幾揄揚京室之徽齊獻豳堂之壽以報我慈德之萬一人心所同天必從之此其不可不許者二也謹稽昨冬慈殿庭籲之批旨若曰後年卽慈宮回甲大殿御極二十年邦國之大慶豈有加於此乎卿等以今日之請請之則予聽從然後慈宮當受宴號大殿亦受御極二十年陳賀予豈固辭乎云云矣臣等卽慈聖之幼子也今忽持難於俯諾經年之後者亦豈不有欠於常視毋誑之義乎此又不可不許者三也惟我慈殿望六之寶籌恰符於寧考甲子而自甲子至今歲適又五十有一年矣前後一揆事不偶然今玆慶禮非但有光於繼述而已且伏況閟宮進號吉日載涓聖孝冞彰輿情胥忭于斯時也殿宮典禮同時竝擧發揚鴻休鋪張縟儀聖人奉玉而稱賀文孫舞斑而獻觴洋溢和氣充于兩間此誠太平萬歲樂莫斯樂之慶伏惟我慈殿慈宮若念及於此則想不待臣等之言而有所允可者矣臣等之日昨擧措言之慙悚而微誠莫暴臣分都虧今若以臣等之不忠無狀又未能盡誠盡分於殿宮莫重之典則其爲罪尤無以自贖達宵耿耿相率申籲伏願殿下仰答天休俯循人情更稟慈殿慈宮亟降兪音一依昨年所下傳敎涓吉擧行千萬幸甚答曰連日力請之餘幸得勉循而進宴與上號之難以竝擧不但軫念民事事屬張大不得許之爲敎到今順志之道莫若先擧上號之禮待明年秋成更請宴禮允合情禮殿宮上號令該曹以來月擇吉擧行大臣以下應參諸臣待其承牌卽爲議號昨筵已有詳諭者來月二十一日展謁景慕宮日慈殿慈宮亦當諸宮令該曹問其合行儀節於大臣仍具禮官意見草記中宮殿行禮一依續五禮儀廟見儀磨鍊明年何年惟予一分寓慕伸誠之方在此參以國朝典禮亦有可據之例來春園幸陪慈宮行展省之禮每歲園幸雖除整理使名以壯勇外使例兼而明年則別差整理堂上然後可以爲之戶判自是主人而司僕提調及園幸定例堂上畿伯壯勇內使竝差整理堂上分掌句管勿論經費與民力皆有預先措置者令整理堂上知予此意可也
정조 18년
李晩秀啓曰時原任大臣率館閣堂上來詣請對矣傳曰入侍
정조 18년
傳于沈煥之曰同副承旨許遞前望單子入之待下批牌招察任
정조 18년
承旨前望單子入之李祉永落點
정조 18년
李晩秀啓曰王大妃殿惠慶宮定尊號親上箋文當爲製進大提學徐有臣卽爲牌招何如傳曰允
정조 18년
沈煥之啓曰王大妃殿惠慶宮議號時三司長官當爲備員大司憲未差之代政官牌招開政差出待下批牌招大司諫朴宗來方在退待物論中何以爲之敢稟傳曰引避諫長許遞與都憲未差之代前望單子入之待下批牌招先參坐後謝恩
정조 18년
兩司長官前望單子入之大司憲趙宗鉉大司諫閔台爀落點
정조 18년
傳于李相璜曰侍衛軍兵毛具
정조 18년
王大妃殿加上尊號綏敬惠慶宮加上尊號徽穆
정조 18년
王大妃殿玉冊文製述官右議政李秉模預差行副司直金載瓚書寫官大司憲趙宗鉉預差判尹李時秀樂章文製述官行司直鄭昌順預差工曹判書徐鼎修玉寶篆文書寫官昌城尉黃仁點預差行司直金頤柱惠慶宮玉冊文製述官弘文提學具庠預差右承旨李晩秀書寫官行副司直權預差行副司直李得臣樂章文製述官禮曹判書閔鍾顯預差都承旨沈煥之玉印篆文書寫官光恩副尉金箕性預差行副司直洪明浩
정조 18년
吏曹王大妃殿加上尊號都監景慕宮追上尊號都監惠慶宮加上尊號都監都提調領中樞府事蔡濟恭提調四戶曹判書沈頤之禮曹判書閔鍾顯行副司直李得臣大司成李家煥
정조 18년
吏曹整理堂上五戶曹判書沈頤之司僕提調徐有防壯勇內使徐有大京畿監司徐龍輔定例堂上尹行恁郞廳五顯隆園令具膺戶曹正郞鄭東敎司僕僉正趙鎭奎刑曹佐郞金龍淳前典簿洪大榮
정조 18년
吏曹口傳政事刑曹佐郞金龍淳工曹佐郞李慶翼相換
정조 18년
傳于李晩秀曰加上尊號都監都提調提調都廳整理堂上吏曹判書入侍
정조 18년
李晩秀啓曰時原任大臣有稟達事率禮堂來詣請對矣傳曰入侍
정조 18년
以鄭世淳鄭有淳囚單子傳于李相璜曰附過放送
정조 18년
李祉永以宗簿寺提調意啓曰王大妃殿惠慶宮加上尊號已定矣國朝御牒八高祖圖璿源譜略王妃世譜卽當修整今番則設廳擧行與自本寺修整何以爲之而譜略進上及元子宮進獻以幾件封進乎跋文則令大提學依例撰進何如傳曰允自本寺修正進上二件進獻一件可也
정조 18년
李祉永以上號都監都提調意啓曰王大妃殿惠慶宮玉冊文製述官書寫官及樂章文製述官玉冊玉印篆文書寫官實預差別單書入之意敢啓傳曰知道
정조 18년
李祉永以禮曹言啓曰今此大殿卽阼二十年稱慶陳賀擇吉擧行事命下矣王大妃殿景慕宮惠慶宮上號稱慶陳賀日同爲擧行何如傳曰允
정조 18년
李祉永以禮曹言啓曰今此邦慶實是國朝初有之大慶設科取人自是應行之典取考謄錄則庚申二月大王大妃殿上尊號後設庭試同年十一月孝宗大王加上諡號三殿上尊號後設大增廣丁卯二月大王大妃殿周甲上尊號後設庭試甲戌閏四月肅宗大王仁敬王后仁顯王后追上尊號大王大妃殿加上尊號後設增廣壬辰十一月顯宗大王明聖王后追上尊號大殿加上尊號徽寧殿追上尊號中宮殿上尊號後設大增廣矣今番則以何科設行而以何間推擇乎敢稟傳曰大庭試爲之侍明年秋成後設行可也
정조 18년
李相璜以義禁府言啓曰時囚罪人金復根杖一百收贖告身盡行追奪流三千里定配照律公事判付內依允功議各減一等事命下矣金復根功議各減一等杖九十收贖告身盡行追奪徒三年半定配而前以他罪徒三年定配於忠淸道德山縣伋川驛以今番罪目添書於前罪目依例發遣府羅將還發配所之意敢啓傳曰知道
정조 18년
李相璜以義禁府言啓曰時囚罪人李義和杖一百收贖告身盡行追奪流三千里定配照律公事判付內依允功減一等事命下矣李義和功減一等杖一百收贖告身盡行追奪黃海道殷粟縣文羅驛徒三年定配而以狀啓內辭意具罪目依例發遣府羅將押送配所何如傳曰允
정조 18년
李相璜以義禁府言啓曰刑曹啓目判付內當該出禁堂上爲先從重推考該郞官令該府拿問處之初檢跋辭全不成樣當該檢官亦爲拿問處之事命下矣當該刑曹前佐郞鄭世淳初檢官北部前都事鄭有淳今方待命竝拿囚之意敢啓傳曰知道
정조 18년
甲寅十二月初十日辰時上御明政殿王大妃殿惠慶宮尊號單子親受入侍時行都承旨沈煥之行左承旨洪義榮右承旨李晩秀左副承旨李相璜右副承旨蔡弘遠同副承旨南公轍記事官鄭文始假注書曺錫中記注官承膺祚記事官吳泰曾以次侍立上具遠遊冠絳紗袍乘輿出交泰門永淸門御小次少頃御明政殿宗親文武百官俱以朝服行四拜禮訖奉單子函以授近侍近侍傳捧跪進上奉覽訖命承史陪詣殿宮奉入單子函引儀唱禮畢乘輿入永淸門交泰門還內諸臣以次退出
정조 18년
甲寅十二月初十日辰時上御重熙堂禮曹判書入侍時行都承旨沈煥之假注書柳遠鳴記注官金良倜記事官吳泰曾禮曹判書閔鍾顯以次進伏訖上敎鍾顯曰今日賓啓若未得請則當庭請大臣出令會百官而賓啓則先爲之意卿其出傳大臣庭請則依庚申年例明政殿爲之百官待令于弘化門外分付兵判擧行節次預備可也鍾顯曰慶禮時節次姑未稟定矣上曰得請後以擧條書入可也仍命退諸臣以次退出
정조 18년
甲寅十二月初十日午時上御重熙堂都承旨禮曹判書入侍時行都承旨沈煥之假注書曺錫中記注官承膺祚記事官吳泰曾禮曹判書閔鍾顯以次進伏訖上曰殿宮廟見之禮果博考禮文而有可據者耶鍾顯曰我國列聖朝無已行之例中朝則開元禮只有后妃廟見之禮而殿宮廟見則無可傍照者矣凡禮者緣情而制者也今此下敎實是初有之盛擧下詢大臣而行之似好矣上曰當有更敎矣仍命退諸臣以次退出
정조 18년
甲寅十二月初十日午時上御便殿加上尊號都監都提調都廳整理堂上吏曹判書時原任大臣禮堂入侍時行都承旨沈煥之行左承旨洪義榮右承旨李晩秀左副承旨李相璜右副承旨蔡弘遠同副承旨南公轍假注書柳遠鳴記注官承膺祚記事官吳泰曾檢校提學徐有防檢校直提學徐鼎修金載瓚檢校直閣尹行恁都提調蔡濟恭戶曹判書沈頤之吏曹判書李致中水原府留守趙心泰都廳權坪丁若鏞領議政洪樂性左議政金履素判府事金憙右議政李秉模禮曹判書閔鍾顯參判李集斗參議金履翼以次進伏訖樂性等曰日吉辰良親上賀箋誠不勝歡忭而八域同慶和氣洋溢莫非我聖上達孝深受仰格之致蓋切鼓舞之誠矣上曰今玆得請欣幸之極無以形言矣自多節目講定之事頃以出擧條文跡頒下而壬辰年稱慶時以一都監兼行今番亦倣其時例合設都監稱號則以上號都監爲之樂性等曰大殿卽阼二十年稱賀卽列聖朝已行之禮而昨年旣承殿宮下敎明年賀禮當如例擧行矣上曰依昨年批旨擧行宜矣濟恭曰王大妃殿惠慶宮加上尊號今日旣已親上依下敎與景慕宮追上尊號都監合設而都監稱號以上號都監爲之之意敢此仰達矣上曰依爲之出擧條鍾顯曰今此稱慶慶名以大殿卽阼二十年王大妃殿寶齡望六景慕宮追上尊號惠慶宮寶齡周甲合四慶稱慶爲之乎上曰依爲之出擧條鍾顯曰今此大殿卽阼二十年王大妃殿寶齡望六景慕宮追上尊號惠慶宮寶齡周甲稱慶陳賀時京外進箋之節當爲磨鍊而箋文頭辭則令文任撰出撥馬行會何如上曰依爲之出擧條鍾顯曰今此大殿卽阼二十年王大妃殿寶齡望六景慕宮追上尊號惠慶宮寶齡周甲上號稱慶陳賀時大殿王大妃殿惠慶宮中宮殿京外方物物膳使之依例封進何如上曰依爲之出擧條鍾顯曰今此王大妃殿惠慶宮加上尊號吉日以何間推擇乎上曰來月內推擇可也出擧條鍾顯曰今此王大妃殿惠慶宮定號日尊號單子親受及箋文親上等節依庚申丁卯年例當爲磨鍊而親受處所以何處爲之乎上曰便殿爲之可也出擧條鍾顯曰箋文親上處所以何處爲之乎上曰明政殿月臺爲之可也出擧條鍾顯曰今此王大妃殿惠慶宮議號時時原任大臣命招館閣堂上九卿三司長官六曹參判以上令政院稟旨牌招何如上曰依爲之出擧條鍾顯曰今此王大妃殿惠慶宮定號卽日進箋時慈殿慈宮親上箋文頭辭及箋文百官所進大殿箋文頭辭當令文任撰進故敢此仰達矣上曰依爲之出擧條晩秀曰園幸整理堂上差出事命下矣依陵幸整理使例令吏曹啓下何如上曰依爲之旣除差員郞廳則令該堂出擧條啓下可也出擧條頤之曰整理諸堂今方會同而郞廳不可不先爲差出顯隆園令具膺戶曹正郞鄭東敎司僕僉正趙鎭奎刑曹佐郞金龍淳前典簿洪大榮差下何如上曰依爲之出擧條頤之曰郞廳金龍淳方帶詞訟之任職務相妨他司相換何如上曰依爲之出擧條晩秀曰王大妃殿惠慶宮加上尊號卽爲議號事命下矣館閣堂上九卿六曹參判以上三司長官命招何如上曰依爲之出擧條晩秀曰議號單子親受處所及親上箋處所以何處爲之乎上曰親受處所便殿爲之親上箋處所明政殿月臺爲之可也出擧條頤之曰本司都廳李鴻運本任御營別將今已瓜滿明年舟橋之任不可付之生手今姑仍任何如上曰依爲之出擧條上曰親上箋時別雲寶劍以景慕宮擧動時雲寶劍仍用出榻敎上曰挾輦軍金虎門入直軍八十名爲之出榻敎上曰明年園幸時經費無煩於各司皆從整理廳需供凡節務從精約而在予千載一時莫大之慶也必先留意措備然後可以稱用卿等出坐公廨與水原留守爛商可也上曰都監往來以何日爲始耶濟恭曰雖明日將欲往赴矣頤之曰都監擧行諸節皆已預備涓吉後往來亦似好矣上曰待啓下往來可也上曰明年領相司馬回榜之年也事甚稀貴爲卿欣喜樂性曰臣幸沾壽考之化復回登庠之年而獲覩朝家吉慶之無疆歡祝之餘尤切與榮之忱矣仍命退諸臣以次退出
정조 18년
行都承旨沈煥之坐行左承旨洪義榮坐右承旨李晩秀坐左副承旨李相璜坐直右副承旨蔡弘遠坐同副承旨李祉永坐直注書鄭文始病一員未差假注書曺錫中仕柳遠鳴仕直事變假注書柳台佐仕
정조 18년
李晩秀啓曰來十六日日次儒生殿講日次矣敢稟傳曰爲之
정조 18년
臣煥之以尙衣院內資寺褒貶進去下直之意敢啓傳曰知道
정조 18년
傳于李相璜曰右副承旨入侍
정조 18년
傳于李相璜曰慰諭使留待
정조 18년
傳于李相璜曰慰諭使入侍
정조 18년
兵曹口傳政事副司果鄭華淳洪大榮
정조 18년
李祉永以宗簿寺提調意啓曰璿源譜略修整事命下矣國朝御牒書寫官一員校正官一員宗臣中差出本寺郞廳及別工作監役官一員使之逐日仕進纂修監董而差祭及凡公會依例安徐出草校讎編次之際本寺忠義衛一人勢難獨當加出忠義衛一人付軍職冠帶常仕與本寺忠義衛同爲擧行何如傳曰允
정조 18년
李祉永以兵曹言啓曰五衛將元永麟身病猝重時月之內勢難供職呈狀乞遞宿衛輪番之任不可久曠改差何如傳曰允
정조 18년
李祉永以都摠府言啓曰今日入直內三廳武兼禁軍及軍兵等當爲中日習射而本府褒貶相値不得爲之之意敢啓傳曰知道
정조 18년
沈煥之以上號都監都提調意啓曰本都監郞廳鄭東敎疊差整理郞廳職務相妨勢難兼察鄭東敎整理郞廳今姑減下何如傳曰允
정조 18년
李晩秀以整理堂上意啓曰本所所用印信一顆依他都監例取用之意分付禮曹何如傳曰允
정조 18년
李祉永以司僕寺一二提調意啓曰本寺僉正趙鎭奎昨因整理堂上所奏差下整理郞廳矣明年園幸時駕轎馬當爲預先調習而其責專在於僉正職務相妨有難兼行趙鎭奎整理郞廳之任今姑減下何如傳曰允
정조 18년
李晩秀以整理堂上意啓曰本所郞廳鄭東敎趙鎭奎減下代前牧鄭華淳副司果事李潞秀差下使之察任而郞廳中時職名人令該曹口傳付軍職何如傳曰允
정조 18년
李晩秀以整理堂上意啓曰本所草記入呈及聽傳敎時依都監例以入直武兼權差假郞廳使之擧行何如傳曰允
정조 18년
行大司憲趙宗鉉啓曰臣於見職自來情地斷無一分冒膺之望而意外除旨特降於賓廳議號之時邦慶無前親上有命臣於是他不暇顧顚倒趨承獲參盛儀粗伸歎忭之忱而第念臣向叨是職不善周旋相箚諫啓語意深峻其所糾劾有非尋常箴規之比至今追思尙切惶愧揆以廉防不可放倒從此臺端已成鐵限而前都憲臣具㢞以此引嫌得蒙恩遞今臣所叨同一情勢一遞一否實關四維豈可以副急一出因仍冒據乎請命遞斥臣職答曰依啓
정조 18년
禁府啓目咸平前縣監韓興裕原情云云問目內辭緣泛稱遲晩所當請刑是白乎矣曾經侍從勿爲請刑載在大典通編議處何如啓依允又啓目典祀官副司果李運行矣祭物封進自有定期而身爲典祀官趁不待令雖緣生疎罪難容貸以此照律罪杖一百收贖告身盡行追奪私罪奉敎依允爲稱功減一等爲良如敎
정조 18년
甲寅十二月十一日辰時上御重熙堂右副承旨入侍時右副承旨蔡弘遠假注書柳遠鳴記注官承膺祚記事官吳泰曾以次進伏訖上命弘遠書公事判付仍命退承史以次退出
정조 18년
甲寅十二月十一日申時上御重熙堂左副承旨慰諭使入侍時左副承旨李相璜假注書曺錫中記注官承膺祚記事官吳泰曾慰諭使徐榮輔以次進伏訖上曰年事所見比所聞何如榮輔曰初秋則不無遑急之狀抄戶停退之綸旨諸般蠲惠之特恩旣下於道啓分等之前故民皆安堵奠接而道伯邑宰亦皆仰體德意誠心賙恤矣上曰耽羅運穀亦得無事到泊爲民事誠萬萬多幸矣仍命退諸臣以次退出
정조 18년
行都承旨沈煥之坐行左承旨洪義榮坐右承旨李晩秀緣故出左副承旨李相璜坐右副承旨蔡弘遠坐直同副承旨李祉永坐直注書鄭文始病一員未差假注書曺錫中仕直柳遠鳴仕事變假注書柳台佐仕
정조 18년
藥房提調徐有防副提調沈煥之啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 18년
王大妃殿惠慶宮中宮殿落房口傳問安答曰知道
정조 18년
傳于蔡弘遠曰右副承旨入侍
정조 18년
以慶尙道慰諭使李益運狀啓巨濟府使沈鏔爲先罷黜其罪狀令攸司稟處事傳于李相璜曰狀辭雖如此有大臣筵奏待畢捧糴拿來嚴處
정조 18년
兵曹口傳政事副司果尹悌東
정조 18년
沈煥之以司饔院監膳提調意啓曰漁夫貢人等呼訴內今年節序差晩所供白魚比前稀貴連續進上僅僅封進矣今則無所餘儲又因江水流澌多處設網終未捉得今日進上不得封進云而莫重御供如是闕封萬萬驚駭當該貢人令攸司科治臣亦惶恐待罪之意敢啓傳曰此草記還給事勢似然待氷堅封進事分付可也
정조 18년
李祉永以禁衛營言啓曰前校理尹悌東本營軍色從事官啓下而時無職名令該曹口傳付軍職冠帶常仕何如傳曰允
정조 18년
李相璜以賑恤廳言啓曰西部米廛下契任掌金龍甲今月初十日本洞路傍得一歲遺棄女兒同里居良女李召史欲爲收養太平館契任掌朴順奉今月初十日本洞路傍得一歲遺棄女兒同里居良女申召史欲爲收養中部漢原東邊契任掌鄭五金今月初十日本洞路傍得三歲遺棄女兒同里居良女金召史欲爲收養貧不自食皆願受料告于本部自各該部同日牒呈故依節目竝爲給料使之乳養之意敢啓傳曰知道
정조 18년
甲寅十二月十二日辰時上御重熙堂右副承旨入侍時右副承旨蔡弘遠假注書柳遠鳴記注官金良倜記事官吳泰曾以次進伏訖上敎弘遠曰向有抄錄以入之敎矣果有所錄耶弘遠曰略有錄出者矣上曰嫌避者幾人弘遠曰甲辰年復賊疏下諸人皆當避之矣上曰此外又有之乎弘遠曰鄭昌順吳泰賢等矣上曰昌順何時事耶弘遠曰壬子年疏語慘毒矣上曰泰賢有何事也弘遠曰庚子年時偉陳啓後李𡊠疏出時有所陳疏矣上曰時偉之啓最是初頭機括而其時禍色大矣於此等處闊狹然後方可議到於他人而與李相璜不相見則過矣其疏卽未徹也其時以承史聯疏之故渠亦不能獨免雖有聯名之擧而本情則不然且疏旣未徹似不可引以爲相嫌矣弘遠曰臣父與李得一素所相親矣曾爲箕伯時得一以定州牧使作故歸櫬時臣父作文致奠雖謂之有世誼可也而今無可論近聞相璜以爲非渠之本情云而以此意送言于臣矣上曰然則似有闊狹矣蓋李得一之所秉與領府事之秉執無異故以念舊之意毋及於相璜矣與李晩秀相見耶弘遠曰然矣臣父與故相李福源平時不無情好矣中間雖有事端畢竟歡若平昔不必用嫌故與晩秀相見矣上曰甲辰疏事商量然後可以區別而予則曰甲辰疏大關嶺矣凡嫌路雖不可太廣而若匿怨忘讎杯酒團欒則此豈人理乎今於爲親之事有所闊狹則世代寢遠安知其先之有嫌怨耶聖人以明於人倫察於庶物爲訓正指此等處也自上若勸闊狹亦有所以敎之之嫌果難指的下敎而若値領府事從容入侍之時則當有此事之言及抄錄外下此一等之人似有區別之道矣大抵大臣子弟異於他人立朝處身尤當謹愼思所以從緖業之道須用加勉可也命退承史以次退出
정조 18년
行都承旨沈煥之坐行左承旨洪義榮坐直右承旨李晩秀內閣直左副承旨李相璜坐右副承旨蔡弘遠坐同副承旨李祉永坐直注書鄭文始病一員未差假注書吳泰曾仕柳遠鳴仕直事變假注書柳台佐仕
정조 18년
大殿王大妃殿惠慶宮元子宮內閣政院玉堂口傳問安答曰知道
정조 18년
李祉永啓曰來十六日日次儒生殿講爲之事命下矣處所以何處爲之乎敢稟傳曰便殿爲之
정조 18년
傳于李祉永曰再明日次對殿最開拆相値進定於今日使之來會
정조 18년
李祉永啓今日次對兩司當爲進參呈告人員竝卽牌招何如傳曰允
정조 18년
傳于李祉永曰前備堂金載瓚還差
정조 18년
傳于李祉永曰大臣備局堂引見
정조 18년
曺錫中奉命代以吳泰曾爲假注書
정조 18년
傳于李晩秀曰整理堂上入侍
정조 18년
有政吏批判書李致中進參判黃昇源參議韓晩裕行都承旨沈煥之進以李時秀爲大司憲李羽逵爲獻納丁若鏞爲副校理金熙朝韓光植爲副修撰兪漢謨爲兵曹參知鄭魯榮李東宇爲吏曹正郞吳錫齡爲承文判校盧稱爲漢城判官沈奎魯李燾爲直講朴光允爲愍懷墓守衛官校書提調單沈煥之兼春秋單白慶楷
정조 18년
兵批判書具庠進參判參議參知未差同副承旨李祉永進以尹衡東林懋遠爲五衛將柳晦源鄭聖鵠爲忠翊將李馨秀爲訓鍊正李商采爲訓鍊副正李貞坤爲宣傳官金世徵羅天機李輔國劉景德李敏伯李義佐朴壽萬鄭斗衡康壽泓李義瑞金沆李暹尹思泓張道福鄭思甲成道潤鄭再亨丁維愼李春芳李懋李信圭趙尙通金宗澤申會河爲同知僉知單徐英輔訓鍊主簿單李石求護軍李海愚李壽鵬李東善李周鳳鄭湋李鉉重柳殷鉉柳雲羽朴瑞源張錫胤李日運申大龜李尙友李益恢司直趙宗鉉具㢞李鼎揆南公徹朴宗甲朴宗來徐有聞鄭履綏李景溟曺喜有李尙寯洪樂敏具文行行司果李遇濟安廷善李東宇李東冕李重蓮權晙崔熽李義山崔道興朴成運
정조 18년
以全羅兵使朴基豐狀啓馬島等鎭松子分定首實狀聞事傳于李祉永曰前此提飭何如而爲弊如許今則播植旣完令廟堂依筵敎行會諸道俾各知悉勿爲責出於小民
정조 18년
李祉永啓曰今日禮曹判書閔鍾顯擧條批旨中四字落漏書入以至啓下奏御文字何等重大而有此不審之失原擧條付標以入而臣之矇然捧入萬萬惶悚當該注書所當重勘而本院請推之外無他可施之罰何以爲之敢稟傳曰更觀前頭嚴處今番則姑爲分揀
정조 18년
李晩秀以宗簿寺提調意啓曰璿源譜略今方修整矣當宁御眞辛亥摹本奉安處所依例添錄而譜略五處奉安件以全秩印出乎敢啓傳曰御眞分奉處所問于內閣書之五處奉安件添張可也
정조 18년
李晩秀以禮曹言啓曰王大妃殿加上尊號景慕宮追上尊號惠慶宮加上尊號吉日來月內擇入事命下矣卽令日官池日賓推擇則王大妃殿加上尊號冊寶吉日來乙卯正月十六日辰時十八日卯時二十八日辰時俱吉景慕宮追上尊號冊印吉日同月十七日卯時二十日卯時二十九日卯時俱吉惠慶宮加上尊號冊印吉日同月十七日午時二十日午時二十九日午時俱吉云以何日時擧行乎敢稟傳曰十六日慈殿上冊寶禮畢奉冊印詣景慕宮十七日曉頭先上冊寶仍行大享而行禮前冊印例留幄次至祭前留俟於神門之外竝依壬辰等各年例擧行十七日朝還宮後上慈宮冊印次行合五慶稱慶陳賀以此知悉擧行可也
정조 18년
李祉永以上號都監都提調意啓曰本都監監造官義禁府都事權太應東部都事金相穆本職繁劇勢難兼察令該曹閑司相換何如傳曰允
정조 18년
李祉永以上號都監都提調意啓曰本都監各房旣已始役監造官一員依前例輪回直宿之意敢啓傳曰知道
정조 18년
李祉永以整理堂上意啓曰來春園幸時各樣需用不煩經費有所拮据留置惠廳者錢爲十萬兩矣自本所隨所入取用之意敢啓傳曰知道
정조 18년
李祉永以兵曹言啓曰今聞大臣言領去備郞回還云而赦典不遠備郞李檍決棍充軍參酌尹範益充軍分揀事命下矣依傳敎京畿衿川縣充軍罪人尹範益分揀放送事該道道臣處行移之意敢啓傳曰知道